b'\n_START_ARTICLE_\nAlza\xc5\xa1ko vino\n_START_PARAGRAPH_\nAlza\xc5\xa1ko vino (francosko vin d\'Alsace) pridelujejo v Alzaciji v Franciji in je predvsem belo. Zaradi nem\xc5\xa1kega vpliva je pomembna oznaka porekla (appellation d\'origine contr\xc3\xb4l\xc3\xa9e) regije v Franciji, v kateri pridobivajo predvsem raznovrstne sorte ozna\xc4\x8denih vin, navadno iz podobnih sort vinske trte kot za nem\xc5\xa1ka vina. Skupaj z Avstrijo in Nem\xc4\x8dijo pridelujejo nekatere vrste zelo znanega suhega rizlinga, pa tudi zelo aromati\xc4\x8dno vino traminec. Vino je pridelano v skladu s tremi razli\xc4\x8dnimi AOC (appellation d\'origine contr\xc3\xb4l\xc3\xa9e \xe2\x80\x93 nadzorovana oznaka porekla): alsace AOC za belo, roze in rde\xc4\x8de vino, alsace grand cru AOC za belo vino iz nekaterih posebnih vinogradov in cr\xc3\xa9mant d\'Alsace AOC za pene\xc4\x8de vino. Pridelujejo suho in sladko belo vino._NEWLINE_Leta 2006 so gojili vinsko trto na 15.298 hektarjih v 119 vaseh v Alzaciji in pridelali 111,3 milijona litrov vina, kar ustreza 148,4 milijona steklenic po 750 ml, in ustvarili 478,8 milijona evrov prihodkov. 78\xc2\xa0% vinogradov je bilo namenjenih za pridobivanje vina alsace AOC, 4\xc2\xa0% za alsace grand cru AOC in 18\xc2\xa0% za cr\xc3\xa9mant d\'Alsace AOC.  Pribli\xc5\xbeno 90\xc2\xa0% vina je belega.  25\xc2\xa0% izvozijo. Pet najve\xc4\x8djih izvoznih trgov za alza\xc5\xa1ko vino so Belgija, Nizozemska, Nem\xc4\x8dija, Danska in ZDA.\n_START_SECTION_\nZgodovina\n_START_PARAGRAPH_\nNa zgodovino alza\xc5\xa1kega vina je zelo vplivalo, ker je Alzacija pripadala ali Franciji ali Nem\xc4\x8diji, kar se je spremenilo ve\xc4\x8dkrat. V zgodnji zgodovini Alzacije so trgovali skupaj z nem\xc5\xa1kim vinom, saj so ga preva\xc5\xbeali po Renu. Po drugi svetovni vojni so vinski slogi v Alzaciji in Nem\xc4\x8diji zaostali, alza\xc5\xa1ke vrste vina so ostale popolnoma fermentirane, to je suhe, v glavnem zato, ker so bile namenjene pitju ob hrani. V istem obdobju se je za\xc4\x8delo tudi pridobivanje vi\xc5\xa1je kakovosti, kar je privedlo do pridobitve AOC. V zadnjih desetletjih se je razlika med Alzacijo in Nem\xc4\x8dijo zmanj\xc5\xa1ala, saj je nem\xc5\xa1ko vino postalo suho in mo\xc4\x8dnej\xc5\xa1e, medtem ko je alza\xc5\xa1ko vino slaj\xc5\xa1e, vino pozne trgatve in desertno vino so v Alzaciji "ponovno odkrili" leta 1983._NEWLINE_Skupna vinogradni\xc5\xa1ka povr\xc5\xa1ina v Alzaciji se je v zadnjih desetletjih pove\xc4\x8dala, skupna povr\xc5\xa1ina francoskih vinogradov pa zmanj\xc5\xa1ala. Leta 1967 so imeli v Alzaciji 9400 hektarjev vinogradov, leta 1982 11.750 in leta 2007 15.300. V istem obdobju se je med sortami najbolj pove\xc4\x8dala povr\xc5\xa1ina za sivi pinot, s 4\xc2\xa0% na 15\xc2\xa0% vinogradni\xc5\xa1ke povr\xc5\xa1ine, medtem ko se je za silvanec najbolj zmanj\xc5\xa1ala.\n_START_SECTION_\nUporaba imena "tokaj" v Alzaciji\n_START_PARAGRAPH_\nSivi pinot (francosko pinot gris) je sorta grozdja, za katero pravijo, da so jo vzgojili na Mad\xc5\xbearskem v 14. stoletju, kjer se je imenovala sz\xc3\xbcrkebar\xc3\xa1t. V Alzacijo naj bi jo ponovno prinesel general Lazarus von Schwendi po bojih proti Turkom v 16. stoletju. Zasajena je bila v Kientzheimu pod imenom "tokaj", ime je po mad\xc5\xbearskem najbolj znanem vinu tokaj, kjer ga ne uporabljajo kot me\xc5\xa1anico. Dolgo \xc4\x8dasa je bilo alza\xc5\xa1ko vino te sorte ozna\xc4\x8deno kot alza\xc5\xa1ki tokaj (tokaj d\'Alsace). Leta 1993 je bil dose\xc5\xbeen sporazum med Mad\xc5\xbearsko in Evropsko unijo (takrat Mad\xc5\xbearska \xc5\xa1e ni bila \xc4\x8dlanica) za postopno ukinitev tokaja kot nemad\xc5\xbearsko vino. V Alzaciji je bil tokaj pinot gris sprejet kot vmesni korak, del imena "tokaj" pa je bil odpravljen leta 2007.\n_START_SECTION_\nPridelava\n_START_PARAGRAPH_\nV Alzaciji povpre\xc4\x8dno letno pridelajo pribli\xc5\xbeno 1.150.000 hektolitrov (150 milijonov steklenic); 90\xc2\xa0% belega. Leta 2008 je bila letina pribli\xc5\xbeno 1.131.500 hektolitrov. Od tega je 837.700 hektolitrov alsace AOC, 45.000 hl alsace grand cru AOC in 248 800 hektolitrov cr\xc3\xa9mant d\'Alsace AOC.\n_START_SECTION_\nGrands crus iz Alzacije\n_START_PARAGRAPH_\n\xc5\xa0ele leta 1975 so odobrili alza\xc5\xa1ki grand cru, in to samo za rizling, traminec, rumeni mu\xc5\xa1kat in sivi pinot. Najve\xc4\x8dji donos je 70 hl/ha. Ta vrednost je izredno visoka, \xc4\x8de upo\xc5\xa1tevamo, da je na primer, premier cru iz Burgundije omejen na 30 hl/ha. Skupno so odobrili 51 leg v 47 krajih. Trte so zasadili na treh do 80 hektarjih in imajo skupno 1680 hektarjev.'